Imtella' Mejju 29, 2021 - Aġġornata 29 Ta' Mejju, 2021 3:31pm Rapport: Fiorella Pace Mill-4 ta' Ġunju li ġej se jkomplu jonqsu iktar restrizzjonijiet fid-djar tal-anzjani. Qarib jista' jżur lil kull anzjan mill-inqas darba kuljum u jekk il-viżitatur ikun imlaqqam jista' jidħol fil-kamra tal-anzjan. F'nofs Ġunju, l-anzjani se jkunu jistgħu joħorġu mir-residenza u jmorru għand il-qraba tagħhom. Jekk qrabathom ikunu mlaqqmin mhux se jkunu jeħtieġu jagħmlu kwarantina meta jirritornaw fid-dar tal-anzjani. Il-Ministru Michael Farrugia enfasizza biex iktar persuni, speċjalment qraba tar-residenti, jitlaqqmu bil-għan li jkunu jistgħu jersqu aktar lejn in-normalità. Wara li fl-aħħar ġimgħat bdew jitnaqqsu r-restrizzjonijiet fid-djar tal-anzjani, hekk kif il-parti l-kbira tar-residenti huma mlaqqmin, mill-ġimgħa d-dieħla l-qraba se jkunu jistgħu jgawdu lill-għeżież tagħhom fil-kmamar tal-anzjani, sakemm huma wkoll ikunu ħadu t-tilqima kontra l-Covid. Mill-4 ta' Ġunju se tibda l-ewwel fażi bi żjarat fi djar tal-anzjani se jsiru kuljum bejn l-għaxra u nofs u l-ħdax u nofs ta' filgħodu u bejn il-ħamsa u s-sitta u nofs ta' wara nofsinhar. Kull resident se jkun jista' jżuru viżitatur wieħed kull darba għal 25 minuta. Huma biss il-viżitaturi li tlaqqmu kompletament li jistgħu jidħlu fil-kmamar tar-residenti waqt li għandha tibqa' tinżamm id-distanza soċjali u tintlibes il-maskra. Qraba mhux imlaqqma ma jistgħux jidħlu fil-kmamar tar-residenti u għalhekk se jibqgħu jiltaqgħu fiż-żona komuni kif sar s'issa. Iż-żjarat kollha f'San Vinċenz de Paul se jibqgħu jsiru b'appuntament. Residenti anzjani li huma mlaqqma u li għandhom bżonn jattendu għal appuntament ta' outpatients fl-isptar Mater Dei mhux se jkollhom bżonn jagħmlu kwarantina qabel imorru lura fid-dar residenzjali, iżda se jkunu sorveljati għal xi sintomi marbuta mal-Covid 19. Residenti mhux imlaqqma se jinżammu 5 ijiem kwarantina u jsirilhom swab test qabel ma jmorru lura f'kamrithom malli jtemmu l-kwarantina. L-istess proċedura se tintuża għal residenti mlaqqma u li jirritoraw fid-dar tal-anzjani wara li jkunu għamlu xi żmien l-isptar. Anzjani li jkunu se jidħlu għall-ewwel darba f'dar tal-anzjani u li jkunu mlaqqma se jsirilhom swab test qabel jidħlu, waqt li dawk li mhux imlaqqma se jibqgħu 14-il ġurnata kwarantina u jitlaqqmu qabel jidħlu. It-tieni fażi tidħol fis-seħħ fit-tmienja ta' Ġunju u tittratta ċ-ċentri ta' matul il-jum, li se jibdew jilqgħu sa 8 anzjani u 3 ħaddiema. It-tielet fażi tibda fl-14 ta' Ġunju, b'residenti minn djar tal-anzjani li huma mlaqqma jitħallew joħorġu ma' qraba li jkunu mlaqqma u jiġu sorveljati għal xi sintomi marbuta mal-covid mar-ritorn tagħhom. Residenti mhux imlaqqma se jkunu jistgħu joħorġu wkoll, imma malli jaslu lura d-dar tal-anzjani jagħmlu 5 ijiem kwarantina qabel jerġgħu jidħlu f'kamrithom u jsirilhom swab test. Mill-14 ta' Ġunju wkoll, residenti anzjani jistgħu jattendu appuntamenti mediċi barra mid-dar tal-anzjani akkumpanjati minn qraba li jkunu mlaqqma. Nassiguraw li kull pass li nkunu qegħdin nieħdu jwassal biex kemm jista' jkun ma jkunx hemm b'xi mod jew ieħor riperkussjonijiet tal-ftuħ li nkunu qegħdin nagħmlu. Rajna t-tliet fażijiet li ftaħna ma kien hemm l-ebda impatt negattiv u allura issa se nkunu qed nimirħu biex naraw il-possibbilità illi qraba li jkunu mlaqqma jistgħu jżuru l-familjari tagħhom fid-djar tal-anzjani jew ġewwa San Vinċenz u jistgħu jidħlu fid-djar tagħhom." Il-Ministru Michael Farrugia enfasizza biex iktar persuni, b'mod speċjali qrab tar-residenti, jitlaqqmu sabiex ikunu jistgħu jersqu aktar lejn in-normalità.